Το **Škoda Yeti** (επίσημος κωδικός εργοστασίου: **Typ 5L**) ήταν ένα μικρομεσαίο SUV αυτοκίνητο, που παρήχθη από την τσεχική αυτοκινητοβιομηχανία Škoda Auto, από τον Μάιο του 2009 έως τον Ιούλιο του 2017. Το μοντέλο αξιολογήθηκε εξ αρχής ως κορυφαίο στον τομέα της ασφάλειας και, γενικότερα, απέσπασε σημαντικό αριθμό βραβείων και διακρίσεων, ενώ χρονολογικά ήταν και το πρώτο SUV στην ιστορία της εταιρείας. Αντικαταστάθηκε από το Škoda Karoq, που μπήκε στην παραγωγή στις αρχές Ιουλίου του 2017.

Εισαγωγή
--------

Το προφίλ του Škoda Yeti της απέναντι λεζάντας.
Στο Σαλόνι Αυτοκινήτου της Γενεύης τον Μάρτιο του 2005, η Škoda παρουσίασε ένα πρωτότυπο αυτοκίνητο (concept car) στην κατηγορία των μικρομεσαίων SUV, που ονομαζόταν Yeti και μάλιστα έφερε έναν μόνο υαλοκαθαριστήρα που σάρωνε οριζοντίως το σύνολο του μπροστινού παρμπρίζ, αν και αυτό το χαρακτηριστικό στοιχείο δεν διατηρήθηκε στο τελικό μοντέλο παραγωγής.

Το Škoda Yeti παραγωγής παρουσιάστηκε για πρώτη φορά στο Σαλόνι Αυτοκινήτου της Γενεύης τον Μάρτιο του 2009, τέσσερα ακριβώς χρόνια μετά το αρχικό πρωτότυπο, ως ο πρώτος εκπρόσωπος της εταιρείας στην ολοένα και πιο δημοφιλή κατηγορία των SUV, και γνώρισε μεγάλη εμπορική απήχηση. Η μαζική παραγωγή του ξεκίνησε τον Μάιο και κυκλοφόρησε σταδιακά μέσα στο καλοκαίρι του 2009 στα κράτη της Ευρώπης, μεταξύ των οποίων και στην Ελλάδα. Σύντομα, άρχισε να εξάγεται και σε αγορές άλλων ηπείρων. Μάλιστα το 2009 το Yeti κέρδισε το βραβείο του Οικογενειακού Αυτοκινήτου της Χρονιάς (Family Car of the Year) από το βρετανικό περιοδικό Top Gear Magazine, ενώ τον Ιανουάριο του 2010 το Yeti ψηφίστηκε ως το Αυτοκίνητο της Χρονιάς στην Ελλάδα.

Στα τέλη του 2010, ανακοινώθηκε επίσημα ότι από το 2013 το Škoda Yeti θα κατασκευάζεται και στη Σαγκάη, Κίνα, από την κοινοπραξία Shanghai-Volkswagen, όπως και έγινε. Μάλιστα στην Κίνα προσφέρθηκε και μια εκδοχή με 6,0 εκατοστά μακρύτερο μεταξόνιο, που μπορούσε να εξοπλιστεί και με ρεζέρβα εξωτερικά στην πίσω πέμπτη πόρτα.

Εδώ να σημειωθεί ότι από το 1994 οι ξένες αυτοκινητοβιομηχανίες εξαναγκάζονταν, λόγω της κινεζικής νομοθεσίας, να δημιουργήσουν μια κοινή επιχείρηση / κοινοπραξία (50:50) με μια κινεζική εταιρεία προκειμένου να παράγουν αυτοκίνητα επί κινεζικού εδάφους, γλιτώνοντας έτσι τους φόρους εισαγωγής. Το κέρδος της Κίνας από αυτή τη κίνηση ήταν ότι οι τοπικές αυτοκινητοβιομηχανίες απέκτησαν τεχνολογική και επιχειρησιακή τεχνογνωσία στη παραγωγή αυτοκινήτων.

Από την 1η Ιανουαρίου 2022, ωστόσο, τα πράγματα άλλαξαν, με την Κίνα να επιτρέπει σε όλες τις ξένες αυτοκινητοβιομηχανίες να κατασκευάζουν, αν θέλουν, αυτοκίνητα στη Κίνα αποκλειστικά μόνες τους.

Εκδόσεις
--------

Škoda Yeti 1.6 TDI Greenline του 2014, μετά την ανανέωση του 2013.
Το μοντέλο προσφέρθηκε σε αποκλειστικά 5-πορτη εκδοχή αμαξώματος και είναι 5-θέσιο μικρομεσαίο SUV. Διατέθηκε ως μπροστοκίνητο ή 4-κίνητο και μάλιστα ο όγκος της δεξαμενής καυσίμου είναι 55 λίτρα στις εκδόσεις με την μετάδοση της κίνησης μπροστά και 60 λίτρα στα 4х4. Ο χώρος αποσκευών του Yeti είναι 416 λίτρα, ενώ μπορεί να φτάσει έως και 1.760 λίτρα με την αφαίρεση των πίσω καθισμάτων.

Στα περισσότερα κράτη της Ευρωπαϊκής Ένωσης, το Škoda Yeti διατέθηκε σε 3 επίπεδα εξοπλισμού: Experience, Ambition και Track (ή Active σε ορισμένες αγορές). Στο Ηνωμένο Βασίλειο, υπήρξαν 5 επίπεδα εξοπλισμού και με εντελώς διαφορετικά ονόματα: E, S, SE, SE Plus και Elegance. Στην Ινδία, προσφέρθηκε στις εκδόσεις: Active, Ambition (γνωστή και ως Ambiente) και Elegance.

Τον Σεπτέμβριο του 2013, το Yeti υπέστη μια ελαφρά ανανέωση, κυρίως αισθητική, με εμφανέστερη διαφορά τα εντελώς νέας και πιο συμβατικής σχεδίασης μπροστινά φώτα, ενώ οι προφυλακτήρες απέκτησαν το χρώμα του αμαξώματος (προηγουμένως ήταν μαύροι στο κάτω μέρος τους).

Ενεργητική και παθητική ασφάλεια
--------------------------------

Οι εκδόσεις που κυκλοφόρησε στην Ελλάδα ήταν η Active, με 4 αερόσακους (2 μπροστινούς και 2 πλευρικούς στα μπροστινά καθίσματα), ABS, σύστημα ελέγχου πρόσφυσης (traction control system / ASR) και ESP, ζάντες αλουμινίου 16 ιντσών, ηλεκτρικά παράθυρα εμπρός και πίσω, ηχοσύστημα και κλιματισμό, η έκδοση Ambition, η οποία προσέθετε επιπλέον 3 αερόσακους (πλευρικούς οροφής εμπρός και πίσω, και αερόσακο για τα γόνατα του οδηγού), υπολογιστή ταξιδιού και κλιματισμό δύο σταδίων, και η κορυφαία έκδοση Experience, που έφερε συνολικά 9 αερόσακους (προσθέτοντας και 2 πλευρικούς στα πίσω καθίσματα) και σύστημα δορυφορικής πλοήγησης. Προαιρετικά σε όλα, ήταν διαθέσιμο και δερμάτινο σαλόνι.

Στα τεστ πρόσκρουσης του ανεξάρτητου οργανισμού Euro NCAP (Πρόγραμμα αξιολόγησης νέων μοντέλων της Ευρώπης) τον Αύγουστο του 2009, το Škoda Yeti απέσπασε την μέγιστη διάκριση των 5 αστέρων στα τεστ πλαγιομετωπικής και πλευρικής πρόσκρουσης, καθώς και πλευρικής πρόσκρουσης σε κολώνα, με ποσοστά:

* Συνολική προστασία επιβατών = 5/5 stars
* 92% στην προστασία ενηλίκων,
* 78% στην προστασία ανηλίκων,
* 71% για τα συστήματα ασφαλείας που διαθέτει στάνταρ και
* 46% στην προστασία πεζών, σε προσομοίωση πρόσκρουσης με πεζούς.

Ιδιαίτερα το σκορ 92% στην προστασία ενηλίκων επιβατών, θεωρήθηκε για τα τότε στάνταρ ως πραγματικά εντυπωσιακό για SUV μικρομεσαίων διαστάσεων.

Τεχνικά στοιχεία
----------------

Όλοι οι κινητήρες ντίζελ του Škoda Yeti έφεραν εξ αρχής στάνταρ Φίλτρο Κατακράτησης Σωματιδίων (Diesel Particulate Filter / DPF). 

### 2009 - 2015

Τεχνικά στοιχεία του Škoda Yeti|  | 1.2 TSI | 1.4 TSI | 1.8 TSI | 1.6 TDI (DPF) | 2.0 TDI (DPF) | 2.0 TD (DPF) | 2.0 TDI (DPF) |
| --- | --- | --- | --- | --- | --- | --- | --- |
| **Παραγωγή** | 08/2009–05/2015 | 06/2010–05/2015 | 12/2011–05/2015 | 06/2009–05/2015 | 12/2010–05/2015 | 10/2009–05/2015 | 06/2009–05/2015 | 08/2009–05/2015 |
| **Κινητήρας** | 4-κύλινδρος σε σειρά, Turbo βενζίνης | 4-κύλινδρος σε σειρά, Turbodiesel, με ψεκασμό common-rail |
| **Κυβισμός** | 1.197 cm³ | 1.390 cm³ | 1.798 cm³ | 1.598 cm³ | 1.968 cm³ |
| **Μέγιστη ισχύς / rpm** | 77 kW (105 PS)/5.000 | 90 kW (122 PS)/5.000 | 112 kW (152 PS)/4.300–6.200 | 118 kW (160 PS)/4.500–6.200 | 77 kW (105 PS)/4.400 | 81 kW (110 PS)/4.2001 | 103 kW (140 PS)/4.200 | 125 kW (170 PS)/4.200 |
| **Μέγιστη ροπή / rpm** | 175 N·m/1.500–3.500 | 200 N·m/1.500–4.000 | 250 N·m/1.500–4.200 | 250 N·m/1.500–4.500 | 250 N·m/1.500–2.500 | 250 N·m/1.500–2.5001 | 320 N·m/1.750–2.500 | 350 N·m/1.750–2.500 |
| **Μετάδοση κίνησης (στάνταρ)** | Κίνηση μπροστά | Τετρακίνηση 4x4 | Κίνηση μπροστά | Τετρακίνηση 4x4 |
| **Μετάδοση κίνησης (έξτρα)** | — | Τετρακίνηση 4x4 | — |
| **Κιβώτιο ταχυτήτων (στάνταρ)** | 6-τάχυτο μηχανικό κιβώτιο | 6-τάχυτο αυτόματο κιβώτιο DSG | 6-τάχυτο μηχανικό κιβώτιο | 5-τάχυτο μηχανικό κιβώτιο | 6-τάχυτο μηχανικό κιβώτιο |
| **Κιβώτιο ταχυτήτων (έξτρα)** | 7-τάχυτο αυτόματο κιβώτιο DSG | — | 7-τάχυτο αυτόματο κιβώτιο DSG | 6-τάχυτο αυτόματο κιβώτιο (για το 4x4) | 6-τάχυτο αυτόματο κιβώτιο DSG (για το 4x4) | 6-τάχυτο αυτόματο κιβώτιο DSG |
| **Βάρος** | 1.345–1.375 kg | 1.375–1.395 kg | 1.505–1.540 kg | 1.410 kg | 1.420–1.525 kg | 1.470–1.555 kg | 1.535 kg |
| **Μέγιστο φορτίο** | 545 kg |
| **Επιτάχυνση0–100 km/h:** | 11,8–12,0 sec | 10,5–10,6 sec | 9,0 sec | 8,4 sec | 12,1 sec | 11,6–12,2 sec | 9,7–10,2 sec | 8,4 sec |
| **Μέγιστη ταχύτητα** | 173–175 km/h | 183–185 km/h | 192 km/h | 200 km/h | 176 km/h | 174–177 km/h | 187–193 km/h | 201 km/h |
| **Μέση κατανάλωσηστα 100 km / Καύσιμο** | 6,4–6,6 lt Super | 6,4–6,8 lt Super | 8,0 lt Super | 4,6 lt Diesel | 5,4–6,1 lt Diesel | 5,1−6,5 lt Diesel | 5,9–6,1 lt Diesel |
| **Εκπομπές CO2** | 149–154 gr/km | 148–159 gr/km | 189 gr/km | 119 gr/km | 140–159 gr/km | 134–169 gr/km | 155–159 gr/km |
| **Προδιαγραφές καυσαερίων** | Euro 5 |

Δεξιοτίμονο Škoda Yeti 2.0 TDI στην Αυστραλία.
1 Η έκδοση 4x4 με το 6-τάχυτο μηχανικό κιβώτιο, αποδίδει ισχύ 81 kW (110 hp) στις 2.750 έως 4.200 στροφές το λεπτό και ροπή 280 N·m στις 1.750 έως 2.750 στροφές το λεπτό.

### 2015 - 2017

Škoda Yeti 1.2 TSi Ambiente του 2015 στη Χιλή.
Το σαλόνι του Škoda Yeti.
Το ταμπλό του Škoda Yeti.
Τον Ιούνιο του 2015, όλοι οι κινητήρες του μοντέλου δέχτηκαν κάποιες βελτιώσεις και, ταυτόχρονα, όλοι άλλαξαν από Euro 5 σε Euro 6.

Τεχνικά στοιχεία του Škoda Yeti|  | 1.2 TSI | 1.4 TSI | 2.0 TDI DPF) (4x4) | 2.0 TDI (DPF) | 2.0 TDI (DPF) 4x4 |
| --- | --- | --- | --- | --- | --- |
| **Παραγωγή** | 06/2015–07/2017 | 06/2015–07/2017 | 06/2015–07/2017 | 06/2015–07/2017 | 06/2015–07/2017 |
| **Κινητήρας** | 4-κύλινδρος σε σειρά, Turbo βενζίνης | 4-κύλινδρος σε σειρά, Turbodiesel, με ψεκασμό common-rail |
| **Κυβισμός** | 1.197 cm³ | 1.395 cm³ | 1.968 cm³ |
| **Μέγιστη ισχύς / rpm** | 81 kW (110 PS)/5.600 | 92 kW (125 PS)/6.000 | 110 kW (150 PS)/6.000 | 81 kW (110 PS)/3.500 | 110 kW (150 PS)/3.500 |
| **Μέγιστη ροπή / rpm** | 175 N·m/1.400–4.000 | 200 N·m/1.400–4.000 | 250 N·m/1.500–3.500 | 250 N·m/1.750–3.000 | 340 N·m/1.750–3.000 |
| **Μετάδοση κίνησης (στάνταρ)** | Κίνηση μπροστά | Τετρακίνηση 4x4 | Κίνηση μπροστά | Τετρακίνηση 4×4 |
| **Μετάδοση κίνησης (έξτρα)** | – | Τετρακίνηση 4×4 | – |
| **Κιβώτιο ταχυτήτων (στάνταρ)** | 6-τάχυτο μηχανικό κιβώτιο | 5-τάχυτο μηχανικό κιβώτιο | 6-τάχυτο μηχανικό κιβώτιο |
| **Κιβώτιο ταχυτήτων (έξτρα)** | 7-τάχυτο αυτόματο κιβώτιο DSG | 6-τάχυτο αυτόματο κιβώτιο DSG | 6-τάχυτο μηχανικό κιβώτιο (με 4×4) | – | 6-τάχυτο αυτόματο κιβώτιο DSG |
| **Βάρος** | 1.340 kg (1.360 kg) | 1.355 kg (1.380 kg) | 1.471 kg (1.496 kg) | 1.452 kg (1.505 kg) | 1.486 kg | 1.565 kg (1.585 kg) |
| **Μέγιστο φορτίο** | 540 kg |
| **Επιτάχυνση0–100 km/h:** | 10,9 sec (11,4 sec) | 9,9 sec | 8,7 sec (8,9 sec) | 11,6 sec (11,9 sec) | 9,0 sec | 8,9 sec (9,2 sec) |
| **Μέγιστη ταχύτητα** | 179 km/h (178 km/h) | 187 km/h | 195 km/h (192 km/h) | 179 km/h (176 km/h) | 199 km/h | 195 km/h (192 km/h) |
| **Μέση κατανάλωσηστα 100 km / Καύσιμο** | 5,5 lt Super | 5,8 lt Super | 6,3 lt Super | 4,5 (5,3) lt Diesel | 4,8 lt Diesel | 5,1 (5,5) lt Diesel |
| **Εκπομπές CO2** | 128 gr/km | 134 gr/km | 147 gr/km | 118 (137) gr/km | 126 gr/km | 134 (144) gr/km |
| **Προδιαγραφές καυσαερίων** | Euro 6 |

Αναφορές
--------

1. ↑  Alex Vasile (11 Δεκεμβρίου 2009). «Skoda Gets Two Top Gear Awards». Autoevolution.com. Ανακτήθηκε στις 19 Οκτωβρίου 2015.
2. ↑  «Shanghai-VW to Roll Out Škoda Yeti in 2013». ChinaAutoWeb.com. 11 December 2010.
3. ↑  The Face Lifted Skoda Yeti (2014)
4. ↑  EuroNCAP test results - Škoda Yeti
5. ↑  5 Star NCAP Rating For The Skoda Yeti

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Škoda Yeti** |

* www.netcarshow.com/ 2010 Škoda Yeti
* www.netcarshow.com/ 2011 Škoda Yeti 4x4